title: Vykonávacie nariadenie Komisie (EÚ) 2020/24 z 13. januára 2020, ktorým sa povoľuje rozšírenie používania semien šalvie aztéckej (Salvia hispanica) ako novej potraviny a zmena podmienok používania semien šalvie aztéckej (Salvia hispanica) a špecifických požiadaviek na ich označovanie podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
                  14.1.2020

                  SK

                  Úradný vestník Európskej únie

                  L 8/12

         VYKONÁVACIE NARIADENIE KOMISIE (EÚ) 2020/24
         z 13. januára 2020,
         ktorým sa povoľuje rozšírenie používania semien šalvie aztéckej (Salvia hispanica) ako novej potraviny a zmena podmienok používania semien šalvie aztéckej (Salvia hispanica) a špecifických požiadaviek na ich označovanie podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:

                     (1)

                     V nariadení (EÚ) 2015/2283 sa stanovuje, že na trh v Únii možno umiestňovať iba nové potraviny, ktoré sú povolené a zaradené do únijného zoznamu.

                     (2)

                     V súlade s článkom 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

                     (3)

                     Podľa článku 12 nariadenia (EÚ) 2015/2283 má Komisia predložiť návrh vykonávacieho aktu, ktorým sa povoľuje umiestnenie novej potraviny na trh Únie a aktualizuje únijný zoznam.

                     (4)

                     Rozhodnutím Komisie 2009/827/ES (3) sa v súlade s nariadením (ES) č. 258/97 povolilo uvedenie semien šalvie (Salvia hispanica) na trh v Únii ako novej potraviny na používanie v chlebových výrobkoch.

                     (5)

                     Vykonávacím rozhodnutím Komisie 2013/50/EÚ (4) sa v súlade s nariadením (ES) č. 258/97 povolilo rozšírenie používania semien šalvie (Salvia hispanica) ako novej potraviny na používanie v týchto ďalších kategóriách potravín: pekárenské výrobky, raňajkové cereálie, ovocné, orechové a semenné zmesi a balené semená šalvie predávané samostatne.

                     (6)

                     Dňa 18. septembra 2015 vydal príslušný orgán Írska (5) v súlade s nariadením Európskeho parlamentu a Rady (ES) č. 258/97 (6) list povoľujúci rozšírenie používania novej potraviny – semien šalvie (Salvia hispanica) na ďalšie kategórie potravín, konkrétne na ovocné šťavy a nápoje zo zmesí ovocných/zeleninových štiav.

                     (7)

                     Dňa 17. októbra 2017 vydal príslušný orgán Rakúska (7) v súlade s nariadením (ES) č. 258/97 list povoľujúci rozšírenie používania novej potraviny – semien šalvie (Salvia hispanica) na ďalšiu kategóriu potravín, konkrétne na ovocné nátierky.

                     (8)

                     Dňa 2. novembra 2017 vydal príslušný orgán Španielska (8) v súlade s nariadením (ES) č. 258/97 list povoľujúci rozšírenie používania novej potraviny – semien šalvie (Salvia hispanica) na ďalšie kategórie potravín, konkrétne na sterilizované hotové jedlá na báze obilninových, pseudoobilninových a/alebo strukovinových zŕn.

                     (9)

                     Vykonávacím rozhodnutím Komisie (EÚ) 2017/2354 (9) sa v súlade s nariadením (ES) č. 258/97 povolilo rozšírenie používania novej potraviny – semien šalvie (Salvia hispanica) na ďalšiu kategóriu potravín, konkrétne na jogurt:

                     (10)

                     Dňa 13. apríla 2017 spoločnosť Zentis GmbH & Co. KG predložila príslušnému orgánu Nemecka žiadosť v súlade s článkom 4 nariadenia (ES) č. 258/97 o zmenu podmienok používania novej potraviny – šalvie aztéckej (Salvia hispanica). Žiadosť sa týkala rozšírenia používania semien šalvie aztéckej (Salvia hispanica) na ďalšie kategórie potravín, a to konkrétne na ovocné dezerty, zmesi ovocia a kokosového mlieka predstavujúce náplň dvojtéglikových dezertov (tzv. twin pot), ovocné prípravky určené ako náplň na dno téglikov s mliečnymi výrobkami a ovocné prípravky určené na zmiešanie s mliečnymi výrobkami. Uvádzala sa v nej aj požiadavka zvýšiť najvyššie prípustné množstvo semien šalvie aztéckej (Salvia hispanica) v už schválenej kategórii potravín, konkrétne v ovocných nátierkach.

                     (11)

                     Spoločnosť Sanchis Mira S.A. predložila 12. septembra 2017 príslušnému orgánu Španielska žiadosť v súlade s článkom 4 nariadenia (ES) č. 258/97 o rozšírenie používania novej potraviny – šalvie aztéckej (Salvia hispanica) v čokoláde. Príslušný orgán Španielska vydal 25. septembra 2017 správu o svojom prvotnom posudku. V uvedenej správe dospel k názoru, že rozšírenie používania a navrhované najvyššie prípustné množstvo semien šalvie aztéckej (Salvia hispanica) spĺňajú kritériá pre nové potraviny stanovené v článku 3 ods. 1 nariadenia (ES) č. 258/97.

                     (12)

                     Dňa 17. októbra 2017 postúpila Komisia správu o prvotnom posudku ostatným členským štátom. Jeden členský štát vzniesol námietky, pričom spochybnil celkovú bezpečnosť novej potraviny so zreteľom na závery posúdenia, ku ktorým v roku 2009 dospela pracovná skupina pre výživu, nové potraviny a potravinové alergény (NDA) Európskeho úradu pre bezpečnosť potravín (ďalej len „úrad“) (10) v dôsledku rastúceho dietetického príjmu semien šalvie aztéckej (Salvia hispanica) vyplývajúceho zo stúpajúceho počtu povolených spôsobov použitia tejto potraviny. Namietajúci členský štát zdôraznil, že hoci jednotlivé druhy použitia (vrátane navrhovaného použitia na úrovni 3 % v čokoláde) môžu byť bezpečné, je potrebné posúdiť celkový dietetický príjem vyplývajúci zo všetkých povolených použití od roku 2009, a to vrátane aktuálnej žiadosti o rozšírenie používania, a v prípade potreby revidovať posúdenie bezpečnosti, ku ktorému v roku 2009 dospela skupina NDA.

                     (13)

                     Podľa článku 35 ods. 1 nariadenia (EÚ) 2015/2283 sa akákoľvek žiadosť o umiestnenie novej potraviny na trh v rámci Únie predložená členskému štátu podľa článku 4 nariadenia (ES) č. 258/97, v súvislosti s ktorou nebolo pred 1. januárom 2018 prijaté konečné rozhodnutie, považuje za žiadosť predloženú podľa nariadenia (EÚ) 2015/2283.

                     (14)

                     Žiadosti o rozšírenie používania semien šalvie aztéckej (Salvia hispanica) boli predložené členským štátom v súlade s článkom 4 nariadenia (ES) č. 258/97, pričom spĺňali aj požiadavky stanovené v nariadení (EÚ) 2015/2283.

                     (15)

                     Dňa 2. februára 2018 spoločnosť Parry’s Pots Limited (PPL) predložila Komisii žiadosť o zmenu podmienok používania novej potraviny – semien šalvie aztéckej (Salvia hispanica) v zmysle článku 10 ods. 1 nariadenia (EÚ) 2015/2283. Žiadosť sa týkala zvýšenia najvyššieho prípustného množstva semien šalvie aztéckej (Salvia hispanica) v už schválenej kategórii potravín, konkrétne v ovocných nátierkach.

                     (16)

                     Dňa 12. júna 2018 spoločnosť Naturkost Übelhör GmbH & Co. KG predložila Komisii žiadosť o zmenu podmienok používania novej potraviny – semien šalvie aztéckej (Salvia hispanica) v zmysle článku 10 ods. 1 nariadenia (EÚ) 2015/2283. Žiadosť sa týkala rozšírenia používania semien šalvie aztéckej (Salvia hispanica) na ďalšie kategórie potravín, konkrétne na čokoládu a čokoládové výrobky.

                     (17)

                     Dňa 15. júna 2018 spoločnosť Majami Sp.zo.o.Sp.k. predložila Komisii žiadosť o zmenu podmienok používania novej potraviny – semien šalvie aztéckej (Salvia hispanica) v zmysle článku 10 ods. 1 nariadenia (EÚ) 2015/2283. Žiadosť sa týkala rozšírenia používania semien šalvie aztéckej (Salvia hispanica) na ďalšiu kategóriu potravín, konkrétne na cukrovinky.

                     (18)

                     Dňa 16. júla 2018 spoločnosť The Chia Co predložila Komisii žiadosť o zmenu podmienok používania novej potraviny – semien šalvie aztéckej (Salvia hispanica) v zmysle článku 10 ods. 1 nariadenia (EÚ) 2015/2283. Žiadosť sa týkala rozšírenia používania semien šalvie aztéckej (Salvia hispanica) na tieto ďalšie kategórie potravín: cukrovinky okrem žuvačiek, mliečne výrobky a ich analógy, jedlý ľad, výrobky z ovocia a zeleniny, obilniny a výrobky z obilnín, pečivo, byliny, korenia, pochutiny, polievky a vývary, omáčky, šaláty a pikantné nátierky a proteínové výrobky, potraviny slúžiace ako celková náhrada stravy na účely regulácie hmotnosti, potraviny, na ktorých sú uvedené informácie o neprítomnosti alebo zníženom obsahu gluténu, nealkoholické nápoje, chuťovky a snacky na priamu konzumáciu a dezerty.

                     (19)

                     Dňa 3. augusta 2018 spoločnosť Materne SAS predložila Komisii žiadosť o zmenu podmienok používania novej potraviny – semien šalvie aztéckej (Salvia hispanica) v zmysle článku 10 ods. 1 nariadenia (EÚ) 2015/2283. Žiadosť sa týkala rozšírenia používania semien šalvie aztéckej (Salvia hispanica) na ďalšie kategórie potravín, konkrétne na ovocné a/alebo zeleninové kompóty s prípadným obsahom obilnín.

                     (20)

                     Dňa 9. januára 2019 spoločnosť RFH Produktion AB predložila Komisii žiadosť o zmenu podmienok používania novej potraviny – semien šalvie aztéckej (Salvia hispanica) v zmysle článku 10 ods. 1 nariadenia (EÚ) 2015/2283. Žiadosť sa týkala rozšírenia používania semien šalvie aztéckej (Salvia hispanica) na ďalšiu kategóriu potravín, konkrétne na pudingy.

                     (21)

                     V súlade s článkom 10 ods. 3 nariadenia (EÚ) 2015/2283 a vzhľadom na rastúci počet žiadostí o povolenie viacerých rozšírených spôsobov použitia semien šalvie aztéckej (Salvia hispanica), ako aj vzhľadom na nové druhy použití povolené za posledné roky a z nich vyplývajúci potenciálny nárast dietetického príjmu semien šalvie aztéckej (Salvia hispanica) sa Komisia obrátila 16. júla 2018 na úrad so žiadosťou o konzultáciu a požiadala ho o vykonanie posúdenia celkovej dietetickej expozície v prípade všetkých rozšírení používania semien šalvie aztéckej (Salvia hispanica) ako novej potraviny.

                     (22)

                     Úrad prijal 14. marca 2019 vedecké stanovisko s názvom „Bezpečnosť semien šalvie aztéckej (Salvia hispanica L.) ako novej potraviny v prípade rozšírených použití v zmysle nariadenia (EÚ) 2015/2283“ (11). Uvedené stanovisko spĺňa požiadavky článku 11 nariadenia (EÚ) 2015/2283.

                     (23)

                     Úrad v predmetnom stanovisku, ktoré prijal v reakcii na žiadosť Komisie týkajúcej sa všeobecného posúdenia bezpečnosti bez obmedzení alebo preventívnych opatrení súvisiacich s najvyššími prípustnými množstvami, konštatoval, že používanie semien šalvie aztéckej (Salvia hispanica) v potravinách, ktorých výroba, spracovanie alebo príprava si nevyžadujú tepelné ošetrenie pri min. 120 °C, je bezpečné a nevyžaduje si žiadne špecifické obmedzenia a preventívne opatrenia v súvislosti s ich najvyššími prípustnými množstvami. Medzi predmetné výrobky patrí čokoláda, ovocné nátierky, ovocné dezerty, zmesi ovocia a kokosového mlieka v dvojtéglikových dezertoch (tzv. twin pot), ovocné prípravky určené ako náplň na dno téglikov s mliečnymi výrobkami, ovocné prípravky určené na zmiešanie s mliečnymi výrobkami, cukrovinky (okrem žuvačiek), mliečne výrobky a ich analógy, jedlý ľad, ovocné a zeleninové výrobky, nealkoholické nápoje a ovocné a/alebo zeleninové kompóty s prípadným obsahom obilnín. Na základe záverov tohto vedeckého stanoviska preto možno odôvodnene konštatovať, že uvedené použitia semien šalvie aztéckej (Salvia hispanica) spĺňajú požiadavky článku 12 ods. 1 nariadenia (EÚ) 2015/2283. Preto je vhodné, aby sa podmienky používania semien šalvie aztéckej (Salvia hispanica) uvedené v únijnom zozname povolených nových potravín zmenili tak, aby zahŕňali všetky vyššie uvedené kategórie potravín a aby sa odstránilo stanovenie najvyšších prípustných množstiev, ako aj príslušné špecifické požiadavky na označovanie súvisiace s maximálnym denným príjmom. Okrem toho treba dodať, že hoci do posúdenia úradu nebolo výslovne zahrnuté používanie semien šalvie aztéckej (Salvia hispanica) v pudingoch, zo stanoviska vyplývajú dostatočné dôvody aj na to, aby sa povolilo rozšírenie používania semien šalvie aztéckej (Salvia hispanica) na pudingy, pri ktorých výrobe, spracovaní alebo príprave sa nevyžaduje tepelné ošetrenie pri min. 120 °C. Pudingy sa majú chápať ako podkategória výrobkov bežne známych ako dezerty, ktoré sú zvyčajne ochutené a majú sladkú chuť.

                     (24)

                     V tom istom stanovisku úrad zohľadnil jednu štúdiu, ktorú si vyhľadal sám vo verejne dostupnej literatúre a ktorá nebola súčasťou dôkazových materiálov predložených žiadateľmi na podporu navrhovaných rozšírení používania semien šalvie aztéckej (Salvia hispanica). Štúdia poukazovala na možnú tvorbu akrylamidu v prípade použitia semien šalvie aztéckej (Salvia hispanica) v potravinách, ktorých výroba, spracovanie alebo príprava si vyžadujú tepelné ošetrenie pri min. 120 °C.

                     (25)

                     V uvedenom stanovisku úrad konštatoval, že sú potrebné ďalšie informácie od žiadateľov a/alebo z verejnej sféry, ktoré by objasnili potenciálnu tvorbu akrylamidu pri tepelnom ošetrení potravín s obsahom semien šalvie aztéckej (Salvia hispanica) pri min. 120 °C. V súlade s článkom 11 ods. 4 nariadenia (EÚ) 2015/2283 úrad požiadal príslušného žiadateľa o doplňujúce informácie týkajúce sa potenciálneho vzniku procesných kontaminantov, ktoré sa môžu vytvárať počas spracovania a výroby danej potraviny (na úrovni výrobcu) a/alebo počas tepelnej úpravy potraviny s obsahom semien šalvie aztéckej (Salvia hispanica) (tepelné ošetrenie na úrovni spotrebiteľa). Stanovené obdobie na poskytnutie dodatočných informácií uplynie v marci 2020. Vzhľadom na absenciu týchto informácií v predložených žiadostiach úrad odložil hodnotenie uvedených rozšírení používania semien šalvie aztéckej (Salvia hispanica) v potravinách, ktorých výroba, spracovanie alebo príprava si vyžadujú tepelné ošetrenie pri min. 120 °C dovtedy, kým tieto dodatočné informácie nebudú k dispozícii [ide o pečivo, obilniny a výrobky z obilnín, byliny, korenia, pochutiny, polievky a vývary, omáčky, šaláty a pikantné nátierky, proteínové výrobky, potraviny slúžiace ako celková náhrada stravy na účely regulácie hmotnosti v zmysle nariadenia Európskeho parlamentu a Rady (EÚ) č. 609/2013 (12), potraviny, na ktorých sú uvedené informácie o neprítomnosti alebo zníženom obsahu gluténu v súlade s požiadavkami vykonávacieho nariadenia Komisie (EÚ) č. 828/2014 (13), chuťovky a snacky na priamu konzumáciu a dezerty]. Z uvedených skutočností vyplýva, že Komisia v tomto štádiu nemá k dispozícii stanovisko úradu, ktoré je podľa článku 12 ods. 1 písm. a) a c) nariadenia (EÚ) 2015/2283 potrebné na schválenie rozšírenia použití, ktorých súčasťou je ošetrenie semien šalvie aztéckej (Salvia hispanica) pri teplote min. 120 °C. Ďalšie rozhodnutie o daných použitiach sa preto prijme po uverejnení príslušného stanoviska úradu.

                     (26)

                     V stanovisku úradu sa takisto uvádzajú dve správy nájdené v dostupnej vedeckej literatúre o prípadoch, keď konzumácia semien šalvie aztéckej (Salvia hispanica) viedla k alergickým reakciám. Na základe tohto dôkazového materiálu úrad skonštatoval, že konzumácia semien šalvie aztéckej (Salvia hispanica) môže vyvolať alergické reakcie. S prihliadnutím na skutočnosť, že doteraz boli nahlásené len tieto dva prípady alergickej reakcie, a vzhľadom na rozšírenú konzumáciu semien šalvie aztéckej (Salvia hispanica), ako aj ich dlhoročný výskyt na trhu v Únii i na svetovom trhu sa Komisia domnieva, že do únijného zoznamu povolených nových potravín by sa nemali zahrnúť žiadne špecifické požiadavky na označovanie týkajúce sa možných alergických reakcií v dôsledku konzumácie semien šalvie aztéckej (Salvia hispanica) až dovtedy, kým úrad nezíska a neposúdi ďalšie vedecké dôkazy o alergénnom potenciáli semien šalvie aztéckej (Salvia hispanica).

                     (27)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1

               1.   Zápis v únijnom zozname povolených nových potravín stanovený článku 6 nariadenia (EÚ) 2015/2283 a zahrnutý vo vykonávacom nariadení (EÚ) 2017/2470, ktorý sa týka novej potraviny – semien šalvie aztéckej (Salvia hispanica), sa mení v súlade s prílohou k tomuto nariadeniu.

               2.   Zápis v únijnom zozname podľa odseku 1 musí zahŕňať podmienky používania a požiadavky na označovanie stanovené v prílohe k tomuto nariadeniu.

            Článok 2
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            (3)  Rozhodnutie Komisie 2009/827/ES z 13. októbra 2009, ktorým sa povoľuje uvedenie na trh semena šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97 (Ú. v. EÚ L 294, 11.11.2009, s. 14).

            (4)  Vykonávacie rozhodnutie Komisie 2013/50/EÚ z 22. januára 2013, ktorým sa povoľuje rozšírenie používania semena šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97 (Ú. v. EÚ L 21, 24.1.2013, s. 34).

            (5)  List z 18. septembra 2015 (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_en.pdf).

            (6)  Nariadenie Európskeho Parlamentu a Rady (ES) č. 258/97 z 27. januára 1997 o nových potravinách a nových prídavných látkach (Ú. v. ES L 43, 14.2.1997, s. 1).

            (7)  List zo 17. októbra 2017 (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_en.pdf).

            (8)  List z 2. novembra 2017 (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_en.pdf).

            (9)  Vykonávacie rozhodnutie Komisie (EÚ) 2017/2354 zo 14. decembra 2017, ktorým sa povoľuje rozšírenie používania semien šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97 (Ú. v. EÚ L 336, 16.12.2017, p. 49).

            (10)  Vestník EFSA (EFSA Journal) (2009) 7(4):996.

            (11)  Vestník EFSA (EFSA Journal) (2019) 17(4):5657.

            (12)  Nariadenie Európskeho parlamentu a Rady (EÚ) č. 609/2013 z 12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti a ktorým sa zrušuje smernica Rady 92/52/EHS, smernica Komisie 96/8/ES, 1999/21/ES, 2006/125/ES a 2006/141/ES, smernica Európskeho parlamentu a Rady 2009/39/ES a nariadenie Komisie (ES) č. 41/2009 a (ES) č. 953/2009 (Ú. v. EÚ L 181, 29.6.2013, s. 35).

            (13)  Vykonávacie nariadenie Komisie (EÚ) č. 828/2014 z 30. júla 2014 o požiadavkách na poskytovanie informácií spotrebiteľom o neprítomnosti alebo zníženom obsahu gluténu v potravinách (Ú. v. EÚ L 228, 31.7.2014, s. 5).

            PRÍLOHA
            Zápis týkajúci sa semien šalvie aztéckej (Salvia hispanica) v tabuľke 1 (Povolené nové potraviny) prílohy k vykonávaciemu nariadeniu (EÚ) 2017/2470 sa nahrádza takto:

                        Povolená nová potravina

                        Podmienky, za ktorých možno novú potravinu používať

                        Doplňujúce špecifické požiadavky na označovanie

                        Iné požiadavky

                        „Semená šalvie aztéckej (Salvia hispanica)

                           Konkrétna kategória potravín

                           Najvyššie prípustné množstvá

                        Názov novej potraviny na označení potravín, ktoré ju obsahujú, je ‚semená šalvie aztéckej (Salvia hispanica)‘.“

                        Chlieb

                        5 % (celé alebo drvené semená šalvie aztéckej)

                        Pekárske výrobky

                        10 % celých semien šalvie aztéckej

                        Raňajkové cereálie

                        10 % celých semien šalvie aztéckej

                        Sterilizované hotové jedlá na báze obilninových, pseudoobilninových a/alebo strukovinových zŕn

                        5 % celých semien šalvie aztéckej

                        Ovocné, orechové a semenné zmesi

                        Balené semená šalvie aztéckej predávané samostatne

                        Cukrovinky (vrátane čokolády a čokoládových výrobkov) okrem žuvačiek

                        Mliečne výrobky (vrátane jogurtov) a ich analógy

                        Jedlý ľad

                        Výrobky z ovocia a zeleniny [vrátane ovocných nátierok, kompótov s obilninami alebo bez nich, ovocných prípravkov určených ako náplň na dno mliečnych výrobkov alebo na zmiešanie s nimi, ovocných dezertov, zmesí ovocia a kokosového mlieka určených ako náplň dvojtéglikových dezertov (tzv. twin pot)]

                        Nealkoholické nápoje (vrátane ovocných štiav a nápojov zo zmesí ovocných/zeleninových štiav)

                        Pudingy, pri ktorých výrobe, spracovaní alebo príprave sa nevyžaduje tepelné ošetrenie pri min. 120 °C


title: Vykonávacie Nariadenie Rady (EÚ) 2020/19 z 13. januára 2020, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) 2019/1337

text:
                  14.1.2020

                  SK

                  Úradný vestník Európskej únie

                  LI 8/1

         VYKONÁVACIE NARIADENIE RADY (EÚ) 2020/19
         z 13. januára 2020,
         ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) 2019/1337
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 2580/2001 z 27. decembra 2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu (1), a najmä na jeho článok 2 ods. 3,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 8. augusta 2019 prijala vykonávacie nariadenie (EÚ) 2019/1337 (2), ktorým sa vykonáva článok 2 ods. 3 nariadenia (ES) č. 2580/2001 a vypracováva aktualizovaný zoznam osôb, skupín a subjektov, na ktoré sa vzťahuje nariadenie (ES) č. 2580/2001 (ďalej len „zoznam“).

                     (2)

                     Rada poskytla všetkým osobám, skupinám a subjektom, u ktorých to bolo prakticky možné, odôvodnenia, v ktorých sa vysvetľujú dôvody, prečo boli zaradené na zoznam.

                     (3)

                     Rada oznámením uverejneným v Úradnom vestníku Európskej únie informovala osoby, skupiny a subjekty uvedené na zozname o tom, že sa rozhodla ponechať ich na zozname. Rada taktiež informovala dotknuté osoby, skupiny a subjekty o tom, že ju môžu požiadať o odôvodnenie svojho zaradenia na zoznam, ak im takéto odôvodnenie ešte nebolo oznámené.

                     (4)

                     Rada preskúmala zoznam, ako sa vyžaduje podľa článku 2 ods. 3 nariadenia (ES) č. 2580/2001. V rámci uvedeného preskúmania Rada zohľadnila pripomienky, ktoré jej predložili dotknuté osoby, skupiny a subjekty, ako aj aktualizované informácie o vnútroštátnom štatúte jednotlivcov a subjektov zaradených na zoznam, ktoré dostala od príslušných vnútroštátnych orgánov.

                     (5)

                     Rada overila, že príslušné orgány uvedené v článku 1 ods. 4 spoločnej pozície Rady 2001/931/SZBP (3) prijali vo vzťahu ku všetkým osobám, skupinám a subjektom na zozname rozhodnutia, že sú zapojené do teroristických činov v zmysle článku 1 ods. 2 a 3 spoločnej pozície 2001/931/SZBP. Rada tiež dospela k záveru, že by sa na osoby, skupiny a subjekty, na ktoré sa vzťahujú články 2, 3 a 4 spoločnej pozície 2001/931/SZBP, mali naďalej vzťahovať určité obmedzujúce opatrenia ustanovené v nariadení (ES) č. 2580/2001.

                     (6)

                     Zoznam by sa mal zodpovedajúcim spôsobom aktualizovať a vykonávacie nariadenie (EÚ) 2019/1337 by sa malo zrušiť,

               PRIJALA TOTO NARIADENIE:

            Článok 1
            Zoznam podľa článku 2 ods. 3 nariadenia (ES) č. 2580/2001 je uvedený v prílohe k tomuto nariadeniu.

            Článok 2
            Vykonávacie nariadenie (EÚ) 2019/1337 sa týmto zrušuje.

            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. januára 2020

                  Za Radu

                  Predsedníčka

               A. METELKO-ZGOMBIĆ

            (1)  Ú. v. ES L 344, 28.12.2001, s. 70.

            (2)  Vykonávacie nariadenie Rady (EÚ) 2019/1337 z 8. augusta 2019, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu, a ktorým sa zrušuje vykonávacie nariadenie (EÚ) 2019/24 (Ú. v. EÚ L 209, 9.8.2019, s. 1).

            (3)  Spoločná pozícia Rady 2001/931/SZBP z 27. decembra 2001 o uplatňovaní špecifických opatrení na boj s terorizmom (Ú. v. ES L 344, 28.12.2001, s. 93).

            PRÍLOHA

               ZOZNAM OSÔB, SKUPÍN A SUBJEKTOV PODĽA ČLÁNKU 1

            I.   OSOBY

                        1.

                        ABDOLLAHI Hamed (alias Mustafa Abdullahi), narodený 11.8.1960 v Iráne. Číslo cestovného pasu: D9004878.

                        2.

                        AL-NASSER, Abdelkarim Hussein Mohamed, narodený v Al Ihsa (Saudská Arábia), štátny príslušník Saudskej Arábie.

                        3.

                        AL YACOUB, Ibrahim Salih Mohammed, narodený 16.10.1966 v Tarúte (Saudská Arábia), štátny príslušník Saudskej Arábie.

                        4.

                        ARBABSIAR Manssor (alias Mansour Arbabsiar), narodený 6.3.1955 alebo 15.3.1955 v Iráne. Štátny príslušník Iránu a USA. Číslo cestovného pasu: C2002515 (Irán); číslo cestovného pasu: 477845448 (USA). Číslo preukazu totožnosti: 07442833, platnosť do: 15.3.2016 (vodičský preukaz USA).

                        5.

                        ASADI Assadollah, narodený 22.12.1971 v Teheráne (Irán), štátny príslušník Iránu. Číslo iránskeho diplomatického pasu: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), narodený 8.3.1978 v Amsterdame (Holandsko).

                        7.

                        EL HAJJ, Hassan Hassan, narodený 22.3.1988 v Zaghdraiyi, Sidon, Libanon, štátny príslušník Kanady. Číslo cestovného pasu: JX446643 (Kanada).

                        8.

                        HASHEMI MOGHADAM Saeid, narodený 6.8.1962 in Teheráne (Irán), štátny príslušník Iránu. Číslo cestovného pasu: D9016290, platný do 4.2.2019.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, narodený v roku 1963 v Libanone, štátny príslušník Libanonu.

                        10.

                        MELIAD, Farah, narodený 5.11.1980 v Sydney (Austrália), štátny príslušník Austrálie. Číslo cestovného pasu: M2719127 (Austrália).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), narodený 14.4.1965 alebo 1.3.1964 v Pakistane. Číslo cestovného pasu: 488555.

                        12.

                        ȘANLI, Dalokay (alias Sinan), narodený 13.10.1976 v Pülümüre (Turecko).

                        13.

                        SHAHLAI, Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), narodený okolo roku 1957 v Iráne. Adresy: 1) Kermanshah, Irán, 2) Vojenská základňa Mehran, provincia Ilam, Irán.

                        14.

                        SHAKURI, Ali Gholam, narodený okolo roku 1965 v Teheráne, Irán.

                        15.

                        SOLEIMANI, Qasem (zosnulý) (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), narodený 11.3.1957 v Iráne. Číslo cestovného pasu: 008827 (iránsky diplomatický pas), vydaný v roku 1999. Hodnosť: generálmajor.

                  II.   SKUPINY A SUBJEKTY

                        1.

                        „Abu Nidal Organisation“ – „ANO“ (alias „Fatah Revolutionary Council“, alias „Arab Revolutionary Brigades“, alias „Black September“, alias „Revolutionary Organisation of Socialist Muslims“) („Organizácia Abú Nidála“ – „ANO“, alias „Revolučná rada Fatah“, alias „Arabské revolučné brigády“, alias „Čierny september“, alias „Revolučná organizácia moslimských socialistov“).

                        2.

                        „Al-Aqsa Martyrs' Brigade“ (Brigáda mučeníkov Al-Aksá).

                        3.

                        „Al-Aqsa e.V“ („Združenie al-Aksá“).

                        4.

                        „Babbar Khalsa“ („Babbar Chalsa“).

                        5.

                        „Communist Party of the Philippines“ vrátane „New People's Army“ – „NPA“ („Komunistická strana Filipín“ vrátane „Novej ľudovej armády“ – „NPA“), Filipíny.

                        6.

                        Riaditeľstvo pre vnútornú bezpečnosť iránskeho ministerstva spravodajstva a bezpečnosti.

                        7.

                        „Gama'a al-Islamiyya“ (alias „Al-Gama'a al-Islamiyya“) („Islamic Group“ – „IG“) („Islamská skupina“ – „IG“).

                        8.

                        „İslami Büyük Doğu Akıncılar Cephesi“ – „IBDA-C“ („Great Islamic Eastern Warriors Front“) („Front islamských bojovníkov Veľkého východu“).

                        9.

                        „Hamas“ vrátane „Hamas Izzaddín al-Kassám“.

                        10.

                        „Hizballah Military Wing“ („Vojenské krídlo Hizballáhu“) (alias „Hezbollah Military Wing“, alias „Hizbullah Military Wing“, alias „Hizbollah Military Wing“, alias „Hezballah Military Wing“, alias „Hisbollah Military Wing“, alias „Hizbu'llah Military Wing“, alias „Hizb Allah Military Wing“, alias „Jihad Council“ (a všetky jednotky, ktoré sa k nemu hlásia, vrátane Organizácie pre vonkajšiu bezpečnosť („External Security Organisation“)).

                        11.

                        „Hizbal Mujahideen“ – „HM“ („Hizbu-l-mudžáhidín“).

                        12.

                        „Khalistan Zindabad Force“ – „KZF“.

                        13.

                        „Kurdistan Workers' Party“ – „PKK“ (alias „KADEK“, alias „KONGRA-GEL“) („Strana kurdských pracujúcich“).

                        14.

                        „Liberation Tigers of Tamil Eelam“ – „LTTE“ („Tigre oslobodenia tamilského Ílamu“).

                        15.

                        „Ejército de Liberación Nacional“ („National Liberation Army“) („Národná oslobodzovacia armáda“).

                        16.

                        „Palestinian Islamic Jihad“ — „PIJ“ („Palestínsky islamský džihád“).

                        17.

                        „Popular Front for the Liberation of Palestine“ – „PFLP“ („Ľudový front za oslobodenie Palestíny“).

                        18.

                        „Popular Front for the Liberation of Palestine“ – General Command (alias „PFLP – General Command“) („Ľudový front za oslobodenie Palestíny – hlavné veliteľstvo“).

                        19.

                        „Devrimci Halk Kurtuluș Partisi-Cephesi“ – „DHKP/C“ (alias „Devrimci Sol“ („Revolutionary Left“), alias „Dev Sol“) („Revolutionary People's Liberation Army/Front/Party“) („Revolučná ľudová oslobodzovacia armáda/front/strana“).

                        20.

                        „Sendero Luminoso“ — „SL“ („Shining Path“) („Svetlý chodník“).

                        21.

                        „Teyrbazen Azadiya Kurdistan“ – „TAK“ (alias „Kurdistan Freedom Falcons“, alias „Kurdistan Freedom Hawks“) („Sokoly za slobodu Kurdistanu“).


title: Vykonávacie nariadenie Komisie (EÚ) 2020/23 z 13. januára 2020 o neobnovení schválenia účinnej látky tiakloprid v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011 (Text s významom pre EHP)

text:
                  14.1.2020

                  SK

                  Úradný vestník Európskej únie

                  L 8/8

         VYKONÁVACIE NARIADENIE KOMISIE (EÚ) 2020/23
         z 13. januára 2020
         o neobnovení schválenia účinnej látky tiakloprid v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 a článok 78 ods. 2,
         keďže:

                     (1)

                     Smernicou Komisie 2004/99/ES (2) sa acetamiprid zaradil ako účinná látka do prílohy I k smernici Rady 91/414/EHS (3).

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Obdobie platnosti schválenia účinnej látky tiakloprid v zmysle časti A prílohy k vykonávaciemu nariadeniu (EÚ) č. 540/2011 uplynie 30. apríla 2020.

                     (4)

                     Žiadosť o obnovenie schválenia tiaklopridu bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.

                     (5)

                     Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

                     (6)

                     Spravodajský členský štát vypracoval hodnotiacu správu o obnovení schválenia na základe konzultácie so spoluspravodajským členským štátom a 31. októbra 2017 ju predložil Európskemu úradu pre bezpečnosť potravín (ďalej len „úrad“) a Komisii.

                     (7)

                     Úrad sprístupnil doplňujúcu súhrnnú dokumentáciu verejnosti. Úrad postúpil hodnotiacu správu o obnovení schválenia žiadateľovi a členským štátom na pripomienkovanie a spustil verejnú konzultáciu o uvedenej správe. Úrad prijaté pripomienky postúpil Komisii.

                     (8)

                     Úrad oznámil 22. januára 2019 Komisii svoj záver (6) o tom, či možno očakávať, že tiakloprid spĺňa kritériá schválenia stanovené v článku 4 nariadenia (ES) č. 1107/2009.

                     (9)

                     Úrad zistil vážne riziká v súvislosti s kontamináciou podzemnej vody metabolitmi tiaklopridu. Najmä v prípade metabolitov M30, M34 a M46 sa predpokladá výskyt presahujúci parametrickú hraničnú hodnotu pre pitnú vodu 0,1 μg/L vo všetkých relevantných scenároch pre všetky navrhované použitia tiaklopridu. Uvedené metabolity sa považujú a
                        priori za metabolity vzbudzujúce obavy, pretože nemožno vylúčiť, že majú rovnaké karcinogénne vlastnosti ako nadradená účinná látka tiakloprid, ktorá je klasifikovaná v súlade s nariadením Európskeho parlamentu a Rady (ES) č. 1272/2008 (7) ako karcinogénna látka kategórie 2. Preto v súčasnosti nie je možné stanoviť, že prítomnosť metabolitov tiaklopridu v podzemnej vode nebude mať neprijateľné účinky na podzemnú vodu a škodlivé účinky na ľudské zdravie. Úrad takisto dospel k záveru, že posúdenie rizík pre vodné organizmy, včely a necieľové suchozemské rastliny nebolo možné dokončiť na základe informácií uvedených v dokumentácii.

                     (10)

                     Tiakloprid je okrem toho v súlade s nariadením (ES) č. 1272/2008 klasifikovaný ako reprodukčne toxická látka kategórie 1B. Žiadateľ poskytol informácie, ktorými sa snažil preukázať, že expozíciu ľudí účinkom tiaklopridu možno považovať za zanedbateľnú. Úrad predložil výsledok posúdenia týchto informácií vo svojom závere. Vzhľadom na obavy uvedené v odôvodnení 9 nie je však záver o tom, či je expozícia ľudí zanedbateľná na účely bodu 3.6.4 prílohy II k nariadeniu (ES) č. 1107/2009, potrebný pre rozhodnutie o obnovení schválenia tiaklopridu.

                     (11)

                     Okrem toho nie je možné pre zistené obavy udeliť povolenie v súlade s článkom 4 ods. 7 nariadenia (ES) č. 1107/2009.

                     (12)

                     Komisia vyzvala žiadateľa, aby k záverom úradu predložil svoje pripomienky. V súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 Komisia vyzvala žiadateľa, aby predložil pripomienky k návrhu správy o obnovení. Žiadateľ predložil svoje pripomienky, ktoré boli dôkladne preskúmané.

                     (13)

                     Napriek argumentom predloženým žiadateľom však nebolo možné vyvrátiť obavy týkajúce sa danej účinnej látky.

                     (14)

                     Preto sa v prípade jedného alebo viacerých reprezentatívnych použití minimálne jedného prípravku na ochranu rastlín nepotvrdilo, že kritériá schválenia uvedené v článku 4 nariadenia (ES) č. 1107/2009 sú splnené. V súlade s článkom 20 ods. 1 písm. b) uvedeného nariadenia je teda vhodné neobnoviť schválenie účinnej látky tiakloprid.

                     (15)

                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

                     (16)

                     Členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom tiaklopridu.

                     (17)

                     Pokiaľ ide o prípravky na ochranu rastlín s obsahom tiaklopridu, v prípade ktorých členské štáty v súlade s článkom 46 nariadenia (ES) č. 1107/2009 udelia dobu odkladu, toto obdobie by nemalo byť dlhšie ako 12 mesiacov.

                     (18)

                     Vykonávacím nariadením Komisie (EÚ) 2019/168 (8) sa predĺžilo obdobie platnosti schválenia tiaklopridu do 30. apríla 2020, aby sa postup obnovenia mohol dokončiť pred uplynutím obdobia platnosti schválenia uvedenej látky. Vzhľadom na to, že rozhodnutie o neobnovení schválenia sa prijíma pred uplynutím uvedeného predĺženého termínu platnosti schválenia, by sa však toto nariadenie malo začať uplatňovať čo najskôr.

                     (19)

                     Toto nariadenie nebráni predloženiu ďalšej žiadosti o schválenie tiaklopridu v súlade s článkom 7 nariadenia (ES) č. 1107/2009.

                     (20)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Neobnovenie schválenia účinnej látky
            Schválenie účinnej látky tiakloprid sa neobnovuje.

            Článok 2
            Zmena vykonávacieho nariadenia (EÚ) č. 540/2011
            V časti A prílohy k vykonávaciemu nariadeniu (EÚ) č. 540/2011 sa vypúšťa riadok 92 týkajúci sa tiaklopridu.

            Článok 3
            Prechodné opatrenia
            Členské štáty zrušia autorizácie prípravkov na ochranu rastlín s obsahom tiaklopridu ako účinnej látky najneskôr 3. augusta 2020.

            Článok 4
            Doba odkladu
            Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009 musí uplynúť najneskôr 3. februára 2021.

            Článok 5
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 309, 24.11.2009, s. 1.

            (2)  Smernica Komisie 2004/99/ES z 1. októbra 2004, ktorou sa mení a dopĺňa smernica Rady 91/414/EHS o zaradení acetamipridu a thiaclopridu medzi účinné látky (Ú. v. EÚ L 309, 6.10.2004, s. 6).

            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            (6)  Vestník EFSA (EFSA Journal) 2019. Conclusion on the peer review of the pesticide risk assessment of the active substance tiakloprid (Záver z partnerského preskúmania účinnej látky tiakloprid z hľadiska hodnotenia rizika pesticídov). Vestník EFSA (EFSA Journal) (2019) 17(3):5595. doi: 10.2903/j.efsa.2019.5595.

            (7)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

            (8)  Vykonávacie nariadenie Komisie (EÚ) 2019/168 z 31. januára 2019, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok abamektín, Bacillus subtilis (Cohn 1872) kmeň QST 713, Bacillus thuringiensis poddruh aizawai, Bacillus thuringiensis poddruh israeliensis, Bacillus thuringiensis poddruh kurstaki, Beauveria bassiana, benfluralín, klodinafop, klopyralid, Cydia pomonella Granulovirus (CpGV), cyprodinil, dichlórprop-P, epoxikonazol, fénpyroximát, fluazinam, flutolanil, fosetyl, Lecanicillium muscarium, mepanipyrím, mepikvát, Metarhizium anisopliae var. anisopliae, metkonazol, metrafenón, Phlebiopsis gigantea, pirimikarb, Pseudomonas chlororaphis kmeň: MA 342, pyrimetanil, Pythium oligandrum, rimsulfurón, spinosad, Streptomyces K61, tiakloprid, tolklofos-metyl, Trichoderma asperellum, Trichoderma atroviride, Trichoderma gamsii, Trichoderma harzianum, triklopyr, trinexapak, tritikonazol, Verticillium albo-atrum a zirám (Ú. v. EÚ L 33, 5.2.2019, s. 1).